Vyf vas ná mislukte kapingVyf mans is Donderdag in Garsfontein, oos van Pretoria in hegtenis geneem ná ŉ mislukte kaping. ŉ Polisiewoordvoerder, lt kol Katlego Mogale, sê die mans het Donderdagmiddag ŉ Land Rover probeer kaap en die polisie is in kennis gestel. Sy sê ŉ skietgeveg het tussen die vermeende kapers en die polisie uitgebreek. Die vermeende kapers het in ŉ wit minibus probeer vlug. Die polisie het hulle agternagesit en die mans het die minibus agter gelaat en na ŉ nabygeleë veld gevlug. Mogale sê die polisie het ŉ helikopter ingespan en die vyf mans is in hegtenis geneem. Twee van die vermeende kapers is beseer en is na die hospitaal geneem vir behandeling. Sy sê die vyf mans, tussen 30 en 45 jaar oud, word van poging tot kaping aangekla en sal binnekort in die hof verskyn.